**Ы, і әріптерінің жазылу емлесі**

**Ы, і**әріптерінің қолданылуында да біраз қиындықтар бар. Мысалы, олардың сөз ортасында жазылатын не жазылмайтын; кейбір сөздерді тәуелдегенде, түсіп қалатын не түсіп қалмайтын; сөз басында **р, л** дыбыстарынан бұрын жазылатын не жазылмайтын орындарын жете анықтап алу қажет болады.

Сөз ортасында не соңында келген екі дауыссыздың арасына қысаң **ы,** і дауыстыларын салмай, шұғыл айтылуы мен араларына **ы, і** дыбыстарын қатыстырып және соларды анық қосып айту жазуға да әсерін тигізеді. Мысалы, жарқ-жұрқ етті дегендегі жарқ деген сөздің айтылуы мен Шамның сәулесі жарық екен дегендегі жарық сөзінің айтылуы бірдей емес. Алдыңғысының соңғы екі дауыссызы кілт, шұғыл айтылса, соңғыда **р** дыбысы созылыңқы айтылады. Осы құбылыс жазуда да ерекшеленіп, жарқ-жұрқ дегенді **ы** әрпінсіз жазамыз да, сәуле беру мағынасындағы жарық сөзін **ы** әрпімен жазамыз.Осы сияқты жапырақ, қоңырау, мағына, құбылыс, үкімет деген сөздердің орталарындағы дауыссыздар кілт, шұғыл айтылмайтындықтан, араларына **ы, і** әріптері қойылып жазылады. Тек жазылуы қалыптасып кеткен яғни, сахна сияқты санаулы сөздер ғана ортасына **ы, і**әріптерін салмай, екі буын болып таңбаланады. Бұларды да орфографиялық сөздіктерден қарап жазу керек.

Сөздің соңғы буынындағы екі дауыссыздың арасындағы ы, і әріптерінің жазылуы немесе түсірілуі белгілі бір грамматикалық құбылысқа байланысты. Көптеген тілдерде сөз тұлғасы өзгергенде, кейбір дауысты дыбыстардың сусып түсіп қалу құбылысы бар. Қазақ тілінде де соңғы буындарында **ы, і** қысаң дыбыстары бар бірқатар сөздерді тәуелдегенде, олардағы соңғы қысаң дыбыстар сусып түсіп қалады: халық + ы – халқы, көрік + і – көркі (ажары), ерік + і – еркі. Бұл заңдылық **ы, і** дыбыстарының үнді (сонор) **р, л** дыбыстары мен қатаң **қ, к**дыбыстарының аралығында келген жағдайында ғана байқалады. Ал қалған сәттерде соңғы буындағы қысаң дыбыстар сусымайды, сақталып айтылады және жазылады: киім + і – киімі, құлын + ы – құлыны, ойын + ы – ойыны, бұрым + ы – бұрымы.

Соңғы буынында **ы, і**дыбыстары бар түбір етістіктерге (мұнда да көбінесе **р, л** сонорлары мен **қ, к** қатаң дауыссыздардың аралығында келген **ы, і** дыбыстары бар сөздерге) дауыстыдан басталатын жұрнақтар жалғанғанда, қысаң дыбыстар сусып түсіп қалады, бұл заңдылық жазуда да орын алады: бұйыр + ық – бұйрық, қорық + атын – қорқатын, қорық + ыныш – қорқыныш т.т.

**Р** дыбысынан басталатын бірқатар сөздердің басында (**р** әрпінен бұрын) **ы,** і әріптері жазылады да, бірқатарында жазылмайды. Бұл сөздердің саны аса көп емес, сондықтан сөздіктен қарап жазуға болады. Дегенмен бұларды ажырататын белгілердің бірі мынадай: егер сөз басындағы**р** дыбысынан кейін қысаң **ы,** і дауыстыларынан басқа дауыстылар келсе, сөз басында **ы,**і әріптері жазылмайды: рас, рай, рақмет, ресми, рәсім, рең, рет, риза, рия, ру, рұқсат, рәсуа. Ал **р**дыбысынан кейін ы, **і**қысаң дауыстылары келсе, олар сөз басында да жазылады: ырым, ырыс, ырық, ірі, іріту, ырылдау т.б.

Түбір сөздің басындағы **л** дыбысынан кейін дауысты дыбыс келсе, сөз басында **ы,** і әріптері жазылмайды (ілім деген сөзден басқасында); лақ, лаж, лас, лай, лезде, лек-лек, леп, леген, лоблу, лоқсу, лық (толды). Бұл ережеге қарап ілу, ілесу, іле-шала дегендердің жазылуын шатастырмау керек: бұл сөздердің түбірі **іл**болғандықтан, сөз басында да**і** әрпі сақталады.

И әрпі кірме сөздердегі жалаң и дыбысымен қатар (кино, икс, фило­соф), ій, ый қосар дыбыстарын да таңбалайды. Жінішке айтылатын и-дің алдынан **і**әрпін жазбау қазақ емлесінде бірсыпыра қалыптасып, орнықты: би, тиек, киім, биік, имек, ирек, иіс, ине. Сондай-ақ **и** дыбысының жуан айтылған түрі де (ый) жалаң и әрпімен таңбаланады: бидай, диқан, риза, қария, иық, дария, кағида, қиын, сиыр, Сағира, Қалима.

**Ій, ый** дыбыстарын жалаң **и**-мен, сол сияқты **үу, ұу** дыбыстарын жалаң **у** таңбасымен беру оқыту ісінде, мысалы, сөздерді буынға бөлуде қиындық келтіретіні айтылып жүр. Тіл табиғатына қарасақ, қиын, қиық, қуыс, гуіл деген сөздер дұрысында қы-йын, қы-йық, құ-уыс, гү-уіл болып буындалуы керек, ал қазір жазылуына қарап шартты түрде қи-ын, қи-ық, қу-ыс, гу-іл деп буындап, соған қарай тасымалдап жүрміз.

**Ый** қосар әріптері тек тый, сый деген сөздерде ғана (олардың түбір тұлғасында да, қосымшалы түрінде де) жазылатынын негізгі ережеден ауытқу ретінде есте тұту керек: сый, сыйлық, сыйлау, сыю, сыяды, сыйды; тый, тыю, тыйылды т.т.

*Рәбиға Сыздық// Қазақ емлесінің кейбір мәселелері*

**Түбірдің соңғы буынында жазылатын**

**дауысты -Ы, -І дыбыстарының емлесі**

**Ерекше жағдай:** Соңғы буынында -**ы, -і** дыбыстары бар кейбір сөздерге дауысты дыбыстан басталған қосымша жалғанғанда,  **-ы, -і** дыбыстары түсіп қалады.

құл**ы**қ + -**ы** = құлқ**ы** көң**і**л + **-і** – көңл**і**

хал**ы**қ + -**ы** = халқ**ы**  мұр**ы**н + -**ы =** мұрн**ы**

көр**і**к + -**і** = көрк**і**  мой**ы**н + -**ы** = мойн**ы**

мүл**і**к + **-і** = мүлкі қой**ы**н + **-ы** = қойн**ы**

ер**і**к + **-і** = ерк**і** ор**ы**н **+ -ы** = орн**ы**

қау**і**п + **-і** = қауп**і** ер**і**н + -**і** = ерн**і**

құл**ы**п + **-ы** = құлп**ы**

ғұр**ы**п + **-ы** = ғұрп**ы**

қар**і**п + **-і** = қарпі

әр**і**п + -**і =** әрп**і**